**שאלות לראש המוסד מר יוסי כהן**

1. כיצד נקבעים, אם בכלל, גבולות הפעולה והאחריות בין המוסד, למשרד החוץ, כמו גם למשרדי ממשלה אחרים (עניינים אסטרטגיים ומודיעין)? האם מדובר במאמצים מסונכרנים ומתואמים, ואם לא – כיצד ניתן לעשותם באופן מיטבי יותר?
2. בשבוע שעבר, בהצהרה משותפת עם השליח האמריקני לענייני איראן, טען ראש הממשלה בנימין נתניהו באופן לא מפתיע כי "איראן משקרת כל הזמן לקהילה הבינלאומית", וכי "היא ממשיכה בתוכניתה הסודית לפיתוח נשק גרעיני". עמדת ארצות הברית בינתיים תומכת בהארכת אמברגו הנשק על איראן, ובהמשך הסנקציות הכלכליות במסגרת מדיניות ה"לחץ המקסימאלי" שתכליתו הלא מוצהרת היא החלשת, ערעור ואף הפלה והחלפה של השלטון באיראן. אין ספק שהסנקציות הכלכליות פוגעות קשה בכלכלה האיראנית אבל בינתיים נראה כי המשך הסנקציות בשילוב עם הנסיגה מהסכם הגרעין ואופי המשטר רק גורמים לאיראן להידחק לפינה ולהקצין בפעולותיה הצבאיות ולהמשיך ולהפר את הסכם הגרעין בדרכה לעבר מדינת סף. לגבי האופציה הצבאית, לא משנה מה יהיה מצבה הכלכלי של איראן, התגובה כנראה כנגד ישראל תהיה משמעותית וכואבת, ובהקשר זה שלטון מוחלש ומאוים רק עלול להיגרר להסלמה ולתגובה קיצונית יותר. שאלתי היא, בהסתכלות קדימה, האם לקראת אפשרות של שינוי קרוב בזהות הנשיא האמריקני (ביידן) התומך בחידוש הסכם גרעין, על רקע סילוקו של סולימאני, על רקע מאבקי ירושה פנימיים באיראן, **האם לא נכון מצד ישראל לשקול שינוי אסטרטגי המבוסס על "מקלות וגזרים" ולאו דווקא "להינעל" על מדיניות חד מימדית שמציבה יעדים העלולים להתברר כבלתי ישימים במבחן המציאות?** ובמילים אחרות, **האם המדיניות הנוכחית שעד כה הניבה הישגים לא מבוטלים בעידן הנוכחי לא מיצתה את עצמה?** האם אל מול השתנות הסביבה אנחנו לא נמצאים כיום בהיסט והאם ישראל לא עלולה למצוא את עצמה בזמן הקרוב בודדה במערכה, וכחסרת יכולת השפעה על מדיניות הקהילה הבינלאומית ועל ארה"ב בסוגיה האיראנית, במידה ולא תשכיל לשנות ולהתאים את האסטרטגיה שלה?
3. האם תכנית המאה והסיפוח משפיעים לדעתך על המאמץ העיקרי שבאחריותך, והוא האיום האיראני? אם כן – כיצד?
4. האם תוכל לשפוך אור על האתגרים וההתמודדות של הארגון בעולם דיגיטלי יותר? (מצלמות, ביומטריה וכיוב')